**Lars Petter Solås** (født 22. februar 1985) er en norsk uavhengig politiker som tidligere har representert Fremskrittspartiet. Han er per september 2023 medlem av Oslo bystyre, og sitter i bystyrets samferdsels- og miljøutvalg.

Han er oppvokst på Bekkelaget i Bydel Nordstrand, sør i Oslo.

Politisk karriere
-----------------

### Fremskrittspartiet

Solås lanserte sitt kandidatur som Oslo FrPs førstekandidat i 2023-valget i et intervju med *Aftenposten* hvor han ble sitert på at Oslo FrP skulle bli et «positivt parti». Han ble deretter nominert på førsteplass i november 2022 sammen med tre andre forhåndskumulerte kandidater og utgjorde den yngste listetoppen partiet noen gang hadde hatt i Oslo. Solås politiske linje og retorikk ble av politiske kommentatorer beskrevet som at den skilte seg fra den som hadde tidligere vært førende i Oslo FrP.
Kommunevalget 2019 ble Solås valgt som FrPs 1. varamedlem av Oslo bystyre, men møtte som fast medlem så lenge Tommy Skjervold hadde fritak mens han var statssekretær i Solberg-regjeringen. Fra desember 2021 ble Solås fast medlem av bystyret da Skjervold fikk permisjon fra bystyret ut valgperioden. Solås er også medlem av bydelsutvalget i Bydel Nordstrand, og ble første gang valgt inn der i 2015.

Solås har vært aktiv i Fremskrittspartiet og Fremskrittspartiets Ungdom siden tenårene. Han har hatt tillitsverv på flere nivåer i Oslo FpU og Oslo FrP. Solås jobbet med politikk på fulltid fra 2016 da han startet som nærmeste rådgiver for Carl I. Hagen og gruppesekretær for FrPs bystyregruppe i Oslo.

Solås har også vært rådgiver for flere av partiets nasjonale profiler. Fra november 2019 jobbet han som politisk rådgiver i partiets stortingsgruppe. Frem til valget i 2021 var han rådgiver for Bård Hoksrud mens han satt i transport- og kommunikasjonskomiteen. Etter valget i 2021 var Solås politisk rådgiver for Frank Sve da han tok over som partiets nasjonale samferdselspolitiske talsperson.[]

Solås kom på førsteplass på Fremskrittspartiets elitekurs i 2018. FrPs elitekurs er den mest avanserte skoleringen internt i partiet. Deltakerne på kurset er håndplukket av partiets hovedorganisasjon, etter å først ha blitt nominert av sine respektive fylkeslag. Solås ble kåret til kursets vinner, foran andre av partiets største politiske talenter fra hele Norge.[]

Solås har vært valgt inn i bydelsutvalget i Bydel Nordstrand siden 2015, før det i perioden 2011–2015 var han FrPs første vara. Til kommune- og fylkestingsvalget 2019 stod Solås på fjerdeplass på Oslo FrPs bystyreliste.

### Uavhengig

Solås ble fratatt medlemskapet i FrP i mai 2023 etter å ha blitt beskyldt for utilbørlig oppførsel under et nachspiel på FrPs landsmøte. Fra og med juni var han partiløs og satt som uavhengig representant i Oslo bystyre ut valgperioden 2019–2023.

Solås ønsket selv å trekke seg fra valglisten til Oslo FrP for kommunestyrevalget høsten 2023, men ble tvunget til å stille til valg da søknaden om fritak ble sendt etter at fristen var gått ut. Han deltok ikke i valgkampen og oppfordret til å stemme på andrekandidaten Magnus Brikelund, som han omtalte som førstekandidat.

Da stemmene var talt opp og sammensetningen av Oslo bystyre 2023–2027 var klar, viste det at Solås hadde blitt gjenvalgt. Han fikk 3017 personstemmer og 196 slengere, som gjorde han til den klart mest populære kandidaten på listen til FrP i Oslo. Han sitter per i dag som uavhengig representant og har sagt at han legger Oslo FrPs program til grunn, selv om han ikke lenger er medlem av partiet.

Referanser
----------

1. 1 2   LinkedIn[Hentet fra Wikidata]
2. ↑   www.dagbladet.no[Hentet fra Wikidata]
3. ↑  Grønneberg, Anders (1. september 2023). «Frp-toppen: – Derfor drakk jeg». *dagbladet.no* **(norsk)**. Besøkt 19. september 2023.
4. ↑  «Representanter i Oslo bystyre – Bystyret». Oslo kommune. 6. februar 2019. Besøkt 11. april 2023.
5. ↑  «Nå skal Oslo Frp bli et positivt parti». *Aftenposten*. 4. juli 2022. Besøkt 11. april 2023.
6. ↑  Jakobsen, Emilie Rydning, Karl Martin (28. november 2022). «Klar seier for Solås». *Avisa Oslo*. Besøkt 11. april 2023.
7. ↑  Mosveen, Eirik (8. november 2022). «Hva er det du sier? Skal Frp stille med en toppkandidat som synes Oslo er den beste byen i Norge?». *Avisa Oslo*. Besøkt 11. april 2023.
8. ↑  «FrP er et synkende skip». *Aftenposten*. 7. juli 2022. Besøkt 11. april 2023.
9. ↑  «eInnsyn – Innsyn i offentlig saksbehandling». *einnsyn.no*. Besøkt 11. april 2023.
10. ↑  Jakobsen, Karl Martin; Giæver, Henrik (27. september 2022). «(+) Oslo Frps nye frontfigur om Høyres politikk: – En gavepakke til Frp»Betalt abonnement kreves. *Avisa Oslo*. Besøkt 11. april 2023.
11. ↑  «pollofpolls.no – Frps liste i Oslo 2019». Poll of polls. Besøkt 11. april 2023.
12. ↑  NRK (8. mai 2023). «Lars Petter Solås: – Jeg har dummet meg ut». *NRK*. Besøkt 19. september 2023.
13. ↑  NRK (26. mai 2023). «Solås ekskludert fra Frp». *NRK*. Besøkt 19. september 2023.
14. ↑  «Etter nachspiel-skandale og valglov-krangel ble Magnus Frps nummer én». *Dagsavisen* **(norsk)**. 2. september 2023. Besøkt 19. september 2023.
15. ↑  Grønneberg, Anders (1. september 2023). «Frp-toppen: – Derfor drakk jeg». *dagbladet.no* **(norsk)**. Besøkt 19. september 2023.
16. ↑  «Frp må gå til valg med en listetopp som ikke er medlem i partiet. – En trist dag for demokratiet». *www.aftenposten.no*. 19. juni 2023. Besøkt 19. september 2023.
17. ↑  Juven, Olav (19. juni 2023). «Lars Petter Solås må stå på Oslo Frps valgliste». *NRK*. Besøkt 19. september 2023.
18. ↑  Rydning, Karl Martin Jakobsen, Emilie (14. september 2023). «(+) Disse kom inn bystyret». *Avisa Oslo* **(norsk)**. Besøkt 19. september 2023.
19. ↑  Juven, Olav (31. august 2023). «Beroliger Frp-velgerne: – Vil legge partiprogrammet til grunn». *NRK*. Besøkt 19. september 2023.